Domenico Balzani
Movimento 5 Stelle
Un bariton par cambiâ musiche ae politiche furlane
Gnûf di esperience politiche, Domenico Balzani al à 49 agns e si presente ae Cjamare intal coleç uninominâl di Udin, definintsi tant che “esterni” dal Movimento 5 Stelle. Nassût a Alghero, in Sardegne, ma furlan di adozion di plui di 20 agns, al è artist liric e al insegne cjant e direzion dal spetacul al conservatori Tomadini di Udin (ma ancje a Vignesie, Cagliari e Lucca). Atenzion ai lavoradôrs autonoms e dipendents, famee e istruzion a son i ponts principâi de sô campagne eletorâl.
1. Lis Regjons a statût speciâl a àn di vê la pussibilitât di doprâ, intun rapuart di reciprocitât cul Stât, lis risorsis produsudis sul lôr teritori. No soi di chei che a acusin il guvier regjonâl passât, ma la autonomie de Regjon Friûl-Vignesie Julie e merete plui rispiet.Chei pats a somein plui imposizions che acuardis.
2. Intai agns o ai promovût incuintris e conferencis di confront tra lis minorancis sardis e furlanis. Di sart o ten tant ae mê lenghe, e la tutele des minorancis e je une dai ponts fers de mê campagne eletorâl. Il guvier centrâl al difint pôc chestis risorsis culturâls che invezit a son impuartants ancje pe economie. L’insegnament intes scuelis al va garantît e intensificât. A van dâts spazis oportuns sul canâl Rai 3, includût un telegjornâl par furlan.
3. A son invistiments impuartants di fâ in teme di infrastruturis. La autostrade A4 e lis feroviis a son un cuel di butilie pe economie. Se i traspuarts publics viers il teritori interni a funzionassin ben, i turiscj che a rivin a Triest cu lis croseris a podaressin visitâ ancje il Friûl.
4. No si è fate mai une politiche serie pes fameis. Si ‘nt fevele tant, ma cence mai tradusi lis peraulis in poiis concretis, tant che i aiûts aes maris che a lavorin (asîi nît gratuits, contribûts pes spesis di istruzion). Dal sigûr, cui che intai decenis al à creât chescj problemis nol pues jessi clamât vuê a guviernâ par risolviju. Voltìn pagjine!
5. Pal Movimento 5 Stelle dutis lis sieltis impuartantis a àn di jessi cjapadis cui citadins. La politiche si fâs cu lis personis, che no àn dome di jessi informadis ma ancje includudis, cussì che dai citadins a puedin vignî propuestis plui buinis di chês che a son su la taule. O pensìn a une Italie al 100% rinovabile. Il futûr al è un ambient net e san che al alci la cualitât de vite dai citadins, e chest al crearà gnûfs puescj di vore.
srd_Latn lij_Latn fur_Latn fur_Latn fur_Latn fur_Latn fur_Latn fur_Latn fur_Latn